tl;dr: Nuorten syrjäytymisen ehkäisemiseen saadaan lisärahoitusta 500 000 000 euroa kymmenessä vuodessa laillistamalla kannabis.

Mikään päihde ei missään olosuhteissa kuulu alaikäisille. Tuo itsestäänselvyys lienee hyvä todeta tähän alkuun.

Yleistä

Kannabis on hampusta saatava lääke- ja huumausaine, jota käytetään Suomessa pääsääntöisesti päihteenä [1], vaikka tutkimusten mukaan se on useaan tautiin ja niiden oireisiin helpotusta tuova lääke [2]. Pohdiskelen tässä kirjoituksessa kannabista enemmän viihdekäytön näkökulmasta sekä vertaan sen vaikutusta yhteiskuntaan suhteessa muihin päihteisiin (lähinnä alkoholiin). Lääkekäytön näkökulmasta kiinnostuneille suosittelen ensimmäiseksi tutustumaan CNN:lle asiantuntijana raportoivan tohtori Sanjay Guptan [3] dokumenttiin Weed 2 – Cannabis Madness [4].

Kannabis ja päihteet yleisesti

Terveyden ja hyvinvoinnin laitos (THL) on koostanut taulukon siitä kuinka voimakkaasti eri päihteet aiheuttavat riippuvuutta [5]. Aika usealle asiaan perehtymättömälle tulee yllätyksenä tieto, että kannabis on päihde, jonka addiktiopotentiaali (= kuinka helposti aine aiheuttaa riippuvuutta) on hyvin pieni. Pienempi kuin esimerkiksi kahvin (kofeiini). Kannabis on myös suun kautta nautituista huumeista vähiten vaarallisin [6]. Tappava annos olisi nauttia kannabista 680 kilogrammaa viidessätoista minuutissa [7].

Alkoholi

Alkoholi on Suomessa laillinen päihde. Alkoholin haittavaikutuksista kertoo Helsingin Sanomat pääkirjoituksessaan [8] näin:

Alkoholin vuodessa aiheuttamat kustannukset yhteiskunnalle (sisältäen myös välilliset kustannukset) arviolta 3,5 – 6 miljardia euroa

Alkoholin aiheuttamien sairauksien tai tapaturmien hoito vaatii yli 200 000 hoitopäivää sairaaloissa

Vuodessa noin 3000 ihmistä kuolee suoraan tai välillisesti alkoholin takia

Kannabis ja alkoholi

Vuonna 2011 Coloradon yliopistossa tehdyn tutkimuksen [9] mukaan lääkekannabiksen myynnin salliminen vähensi oluen kulutusta viisi prosenttia (ja pienensi alkoholista johtuneiden liikenneonnettomuuksien määrää yhdeksällä prosentilla). Jos tuo viiden prosentin oluen käytön väheneminen korreloisi suoraan alkoholin haittavaikutuksiin, niin Suomessa

Alkoholin vuodessa aiheuttamat kustannukset yhteiskunnalle (sisältäen myös välilliset kustannukset) pienenisivät arviolta 175 – 300 miljoonaa euroa

Alkoholin aiheuttamien sairauksien tai tapaturmien hoito pienenisi yli 10 000 hoitopäivällä sairaaloissa

Vuodessa noin 150 ihmistä ei kuolisi suoraan tai välillisesti alkoholin takia

Yhteiskunnallisesti olisi todella tärkeää tutkia voitaisiinko kannabiksen sallimisella vähentää alkoholin kulutusta. Kieltolaki ei sitä tehnyt [10], vaan itse asiassa pahensi ongelmaa.

Kannabis ja Colorado

Pinta-alaltaan ja väkimäärältään lähes Suomen kokoinen Colorado [11] nousi otsikoihin viime vuonna, kun se päätti laillistaa kannabiksen kotikasvattamisen ja myynnin viihdekäyttöön yli 21-vuotiaille [12]. Samassa yhteydessä pyydettiin äänestäjien hyväksyntää [13] kannabiksen verotuottojen korvamerkkaamisesta julkiselle koululaitokselle. Verotuloiksi arvioitiin vuodessa 70 miljoonaa dollaria ja josta koululaitokselle budjetoitiin suoraan 15% (enintään 40 miljoonaa dollaria). Neljän ensimmäisen kuukauden jälkeen ennustetta vuodessa tulevista verotuloista nostettiin 134 miljoonaan dollariin [14].

Kannabis ja suomalainen yhteiskunta nyt

Tällä hetkellä tutkijan arvion mukaan lähes miljoona suomalaista on kokeillut kannabista ja kotikasvattajia on tuhansia [15]. Vuodessa markkinoilla arvioidaan pyörivän kannabista 3500 – 7000 kiloa. 15 €/g hinnalla laskettuna tuo tarkoittaisi siis 52,5 – 105 miljoonan euron markkinaa. Ja jos arvio ”90 prosenttia tai enemmän on ammattilaisten tuomaa” pitää paikkansa, niin koti- ja ulkomainen ammattimainen rikollisuus saa tuloja 47,3 – 94,5 miljoonaa euroa. Vuodessa.

Tällä hetkellä suomalainen yhteiskunta ei saa kannabiksesta tuloja. Menoja puolestaan tulee suorina kustannuksina niin kannabiksen terveyshaittojen hoidosta kuin oikeuslaitoksesta kannabiksen käyttörikosten käsittelyistä. Näiden osalta tarkkojen kustannusten kaivaminen oli vaikeaa, mutta esim. Dekriminalisointi-työryhmä [16] kertoi kannabiksen käyttörikosten kustannusten osalta näin:

Käytimme hyväksi tietoa Heini Kainulaisen tutkimuksesta, jossa hän arvioi kannabiksen osuudeksi huumausaineen käyttörikoksista 45 %. Tämän, tilastokeskuksen tilastojen sekä Ville Hinkkasen laskelmien perusteella voidaan esittää erilaisia arvioita. Saimme kuitenkin lukuja eri tavoin veivaamalla haarukaksi 2-10 miljoonaa euroa vuonna 2010.

Epäsuoria kustannuksia on vielä vaikeampi arvioida. Miten esimerkiksi lasketaan kustannukset, joka aiheutuvat esimerkiksi silloin, kun merkintä kannabiksen käyttörikoksesta estää opiskelupaikan vastaanottamisen. Tai kun se estää työskentelyn alalla, jonne yhteiskunta on maksanut useamman vuoden koulutuksen.

Yleisesti ottaen THL arvioi vuonna 2011 kaikkien huumeiden aiheuttamiksi julkisiksi haittakustannuksiksi 128 miljoonaa euroa [17]. Yhteiskunnalliset haittakustannukset olivat merkittävästi isommat muodostuen 230–320 miljoonan euron välittömistä ja 550–1 210 miljoonan euron välillisistä haittakustannuksista. Jälkimmäisen kategorian suurin yksittäinen kustannus oli menetetyn elämän arvo ennenaikaisen kuoleman johdosta. Tässä kohdalla olisi kiva tietää miksi vuonna 2013 Suomessa on yli viisi kertaa enemmän huumekuolemia kuin Alankomaissa [18] suhteutettuna väkilukuun. Jälkimmäinen on kuitenkin tunnettu sallivasta huumausaihepolitiikastaan. Pitäisikö meidän tiedostaa ongelma ja vaihtaa viesti ”Ei saa käyttää!” muodosta enemmänkin muotoon ”Näin käytät vastuullisesti huumeita.” Näin toimimme esimerkiksi alkoholin [19] kanssa.

Kannabis ja suomalainen yhteiskunta tulevaisuudessa

Miltä kuulostaisi yhteiskunta

jossa meitä aikuisia kieltämisen sijasta opastettaisiin vastuullisuuteen [20]

jossa kannabiksen vastuullinen viihdekäyttö olisi sallittua yli 21-vuotiaille aikuisille

jossa kannabiksen voisi joko kasvattaa tietyissä rajoissa kotona tai sen saisi ostettua Narkosta [21]

jossa edellä mainitusta paikasta ostetun kannabiksen THC-pitoisuus olisi laissa määritelty [22]

jossa kannabiksesta saatavat tulot menisivät yhteiskunnan käyttöön sen sijaan, että niillä rahoitettaisiin koti- ja ulkomaista ammattirikollisuutta

Kannabiksen kasvattamisesta ja myymisestä saaduista verotuloista voitaisiin korvamerkitä ensimmäiset 50 miljoonaa euroa per vuosi nuorten syrjäytymisen ehkäisemiseen. Tämä tarkoittaisi, että vuonna 2025 olisimme käyttäneet siihen aivan alussa mainitun puolen miljardin euron verran rahaa. Loput voisi käyttää vaikka koululaitokseen ja ennaltaehkäisevään päihdetyöhön. Jos verotulot täällä olisivat samaa luokkaa kuin Coloradossa, niin noista jälkimmäisistä kumpikin saisi 25 miljoonaa euroa vuodessa lisärahoitusta.

Samalla olisimme vähentäneet merkittävästi alkoholin käytöstä aiheutuneita suoria ja epäsuoria yhteiskunnallisia kustannuksia. Ja säästäneet muutaman ihmishengen. Tai itse asiassa aika monenkin.

Tällä hetkellä käydään väittelyä dekriminalisointi-kansalaisaloitteen [23] osalta siitä pitäisikö kannabiksen kotikasvattamisen ja hallussapidon rangaistavuus poistaa. Kyseessä ei siis ole laillistaminen, joka mahdollistaisi kaiken edellä kuvatun.

Rangaistavuuden poistaminen voisi olla luonteva askel otettavaksi. Toisaalta se vaikuttaa kovin vähäpätöiseltä asialta, jos katsoo kokonaiskuvaa ja sitä mitä muualla maailmalla tapahtuu lainsäädännöllisesti. Vähintäänkin meidän pitäisi alkaa käymään yhteiskunnallista keskustelua aiheesta asioiden oikeilla nimillä.

Mikään päihde ei missään olosuhteissa kuulu alaikäisille. Tuo itsestäänselvyys lienee hyvä todeta vielä tähän loppuun.

Lähteet ja viitteet

[1] Wikipedia – Kannabis

[2] Wikipedia – Lääkekannabis

[3] Wikipedia – Sanjay Gupta

[4] Weed 2 – Cannabis Madness

[5] THL – Päihteiden riippuvuus -vertailu

[6] American Scientist -The Toxicity of Recreational Drugs

[7] What is the lethal dose of marijuana?

[8] Helsingin Sanomat – Alkoholihaitat maksavat miljardeja

[9] New Study Shows Legalization of Medical Marijuana Reduces Alcohol Consumption and Traffic Deaths

[10] Wikipedia – Kieltolaki (Suomi), seuraukset

[11] Wikipedia – Colorado

[12] Wikipedia – Drug policy of Colorado, Recreational

[13] Proposition AA – Retail Marijuana Taxes

[14] Huffington Post – Colorado Collects More Than $20 Million From Marijuana Sales

[15] Yle -Tutkija: Kannabista kokeillut lähes miljoona suomalaista, kotikasvattajia tuhansia

[16] Dekriminalisointi-työryhmä

[17] Terveyden ja hyvinnoinnin laitos – Huumetilanne Suomessa 2011

[18] Euroopan huumeraportti 2013

[19] Alko – Alkoholi ja terveys

[20] 7 Tips for teaching your child responsibility

[21] Helsingin Sanomat – Mitro Repo ehdottaa valtiolle huumemonopolia Oy Narko Ab:tä

[22] Wikipedia – Alkoholijuoma, Suomen lainsäädäntö

[23] Kansalaisaloite – Kannabiksen dekriminalisointi

”Kannabis ja yhteiskunnallinen keskustelu”, jonka tekijä on Anssi Ylönen, on lisensoitu Creative Commons Nimeä-Jaa samoin 4.0 Kansainvälinen -käyttöluvalla.

Ja jos tykkäsit, niin tuossa alla on noita sosiaalisen median nappeja. Ne on tehty painettavaksi.